Maats probeer vergeefs tiener se lewe red | Maroela Media
'n Groep tieners het Saterdagmiddag verbete op die rotse op 'n strand by Oudekraal in Kaapstad probeer om 'n 18-jarige seun se lewe te red nadat hy onder die water verdwyn het.
Ross Campbell, woordvoerder van ER24, sê paramedici van dié nooddiens asook hul kollegas van Life Healthcare Emergency Response het 'n groep van omtrent vyf seuns vanmiddag aangetref waar hulle besig was om kunsmatige asemhaling op die seun toe te pas.
"Volgens een van die seuns het hulle geswem toe hul maat onder die water verdwyn het. Hulle kon hom na die oppervlak bring en het hom op 'n groot rots getel waar hulle met KPR [kardiopulmonêre resussitasie] begin het."
Ross sê paramedici het by hulle oorgeneem nadat hulle op die toneel aangekom het.
"Hulle het dit vir 'n tyd lank voortgesit voordat hulle die pasiënt ongelukkig op die toneel dood verklaar het," het Campbell gesê.
Die Nasionale Seereddingsinstituut (NSRI) het gehelp om die seun se liggaam van die rotse na die strand te verskuif. Die polisie en forensiese patologiedienste was ook op die toneel.